Broj: 711-I-1412-P-294-19/21-15-17

Zagreb, 27. kolovoza 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI)**, u predmetu dužnosnika Željka Đipala, zamjenika općinskog načelnika Općine Šandrovac do 2. lipnja 2021., pokrenutog odlukom Broj: 711-I-541-P-294-19/21-09-17 od 19. veljače 2021. te odlukom Broj: 711-I-1100-P-294-19/21-14-17 od 28. svibnja 2021.,** na 139. sjednici Povjerenstva, održanoj 27. kolovoza 2021., donosi sljedeću

**ODLUKU**

**I. Nije utvrđeno da je dužnosnik Željko Đipalo, zamjenik općinskog načelnika Općine Šandrovac do 2. lipnja 2021., počinio povredu članka 7. stavka 1. podstavka d) ZSSI-a, jer uz primanje naknade za obavljanje funkcije predsjednika Mjesnog odbora Šandrovac u razdoblju od 10. ožujka 2011. do ožujka 2013., i to u 2011. u iznosu od 800,00 kn, u 2012. od 400,00 kn i u 2013. od 3.600,00 kn, nije primao volontersku naknadu za obnašanje dužnosti zamjenika općinskog načelnika, dok je u razdoblju 2017. – 2021. primao isključivo volontersku naknadu za tu dužnost, i to u 2017. u iznosu od 9.000,00 kn, u 2018. od 8.000,00 kn, u 2019. od 14.000,00 kn, u 2020. od 19.000,00 kn te u 2021. od 3.000,00 kn.**

**II. Dužnosnik Željko Đipalo, zamjenik općinskog načelnika Općine Šandrovac do 2. lipnja 2021., počinio je povredu članka 12. ZSSI-a, koja proizlazi iz primitka naknade za obavljanje funkcije člana proširenog sastava Općinskog izbornog povjerenstva Općine Šandrovac u 2020. za izbore za zastupnike u Hrvatski sabor od 1.000,00 kn uz istodobno primanje volonterske naknade za obnašanje navedene dužnosti, te je počinio povredu članka 14. stavka 1. ZSSI-a, koja proizlazi iz obavljanja funkcije člana Upravnog vijeća Doma za starije i nemoćne osobe Šandrovac u 2012., koja ustanova u to vrijeme još nije bila proglašena pravnom osobom od posebnog interesa za Općinu Šandrovac, te je uz to primio i iznos od 800,00 kn za njezino obavljanje.**

**II. Za povredu ZSSI-a, opisanu pod točkom II. izreke ove odluke, dužnosniku Željku Đipalu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca te će se izvršiti u četiri jednaka uzastopna mjesečna obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 116. sjednici, održanoj 19. veljače 2021. pokrenulo postupak za odlučivanje o sukobu interesa protiv dužnosnika protiv dužnosnika Željka Đipala, zamjenika općinskog načelnika Općine Šandrovac, zbog moguće povrede članka 7. stavka 1. podstavka d) ZSSI-a, koja bi proizlazila iz istodobnog primanja volonterske naknade za obnašanje navedene dužnosti u mjesečnom iznosu od 1.500,00 kn uz primanje naknade za sudjelovanje na sjednicama Općinskog vijeća Općine Šandrovac, koja je prema zaprimljenom očitovanju i dokumentaciji u 2011. ukupno iznosila 800,00 kn, u 2012. 400,00 kn, u 2013. 3.600,00 kn, u 2017. 9.000,00 kn, u 2018. 8.000,00 kn, u 2019. 14.000,00 kn, u 2020. 19.000,00 kn te u 2021. do donošenja ove odluke 3.000,00 kn.

U odnosu na okolnost zbog koje je pokrenut postupak ovom odlukom, dužnosnik se očitovao 16. travnja 2021. pod brojem 711-U-1319-P-294-19/21-10-3 na način da je potvrdio primitak naknade za sudjelovanje na sjednicama Općinskog vijeća Općine Šandrovac u razdoblju od 2010. – 2013., ali u svojstvu predsjednika Mjesnog odbora Šandrovac.

Navodi da u navedenom razdoblju nije primao volontersku naknadu za obnašanje dužnosti zamjenika općinskog načelnika Općine Šandrovac, već da je u 2013. primio iznos volonterske naknade od 3.000,00 kn za obnašanje dužnosti zamjenika općinskog načelnika Općine Šandrovac, koja je isplaćena za 7., 8. i 9 mjesec 2013.

U očitovanju su specificirani iznosi primitka po godinama za obnašanje dužnosti predsjednika mjesnog odbora Šandrovac te se navodi da je na ime naknade za prisustvovanje sjednicama u 2011. ostvario iznos od 800,00 kn za prisustvovanje na 14., 15., 18. i 19.sjednici, u 2012. iznos od 400,00 kn za prisustvovanje na 21. i 22. sjednici te u 2013. iznos od 600,00 kn za prisustvovanje na 25., 26.i 28. sjednici, pri čemu je 28. sjednica održana 18. ožujka 2013.

U odnosu na razdoblje od 2017., kada je ponovno izabran na dužnost zamjenika opcijskog načelnika Općine Šandrovac, ističe kako mu je u 2017. isplaćena volonterska naknada u ukupnom iznosu od 9.000,00 kn, u 2018. od 8.000,00 kn, u 2019. od 14.000,00 kn, u 2020. od 18.000,00 kn te u 2021. do zaključno 29. ožujka 2021. od 4.500,00 kn, pri čemu je u svim godinama isplate za obračun volonterske naknade primjenjivan opis „naknade za sjednice“, dok je u programu obračuna naknade drugog dohotka kod unosa podataka za „vrstu primitka" primjenjivan opis: „Naknade za sjednice za isplatu naknada sa prisustvovanja sjednicama i naknade na zamjenika načelnika“, da bi od 1. travnja 2021. bila dodana opcija opisa. „naknada za zamjenika ON (općinskog načelnika).

Dužnosnik navodi kako nije sporno da je u 2012. sudjelovao u radu Upravnog vijeća Doma za starije i nemoćne osobe Šandrovac, za što je primio naknadu, te da je u 2011. i 2020. primio naknadu kao član proširenog sastava Općinskog izbornog povjerenstva.

Prethodno navedene okolnosti dužnosnikova očitovanja potvrđene su pribavljenim dopisom Općine Šandrovac, KLASA:022-01/21-03/2, URBROJ: 2123-05-03-21-2 od 4. svibnja 2021., u kojem se dodatno navodi da je dužnosnik u 2012. primio iznos od 800,00 kn za 8 sjednica Upravnog vijeća te ustanove, temeljem Odluke o utvrđivanju iznosa i isplati naknade za rad članova Upravnog vijeća Doma za starije i nemoćne osobe Šandrovac od 21. prosinca 2011. te da je ova pravna osoba javna ustanova iz područja socijalne skrbi, čiji je osnivač Općina Šandrovac. Navodi se da je ista javna ustanova odlukom Općinskog vijeća Općine Šandrovac od 10. srpnja 2015. proglašena pravnom osobom od posebnog interesa za Općinu Šandrovac temeljem članka 14. stavka 4. ZSSI-a i članka 34. Statuta Općine Šandrovac („Općinski glasnik Općine Šandrovac“, broj 32/15.).

Također se u očitovanju Općine navodi da je dužnosnik u 2011. i 2020. primio naknadu kao član proširenog sastava Općinskog izbornog povjerenstva Općine Šandrovac. Navodi se da je u 2011. i 2020. primio po 1.000,00 kn naknade za člana proširenog sastava Izbornog povjerenstva.

Navedenom dopisu Općine priloženi su Odluka o pravnim osobama od posebnog interesa za Općinu Šandrovac od 10. srpnja 2015., koju je donijelo Općinsko vijeće Općine Šandrovac, kojom je javna ustanova Dom za starije i nemoćne osobe Šandrovac proglašena pravnom osobom od posebnog interesa, izvod prometa na računu Općine Šandrovac za 2013. iz kojih su vidljive isplate dužnosniku Željku Đipalu na ime volonterske naknade te ispis izvršenih platnih naloga kod poslovne banke od 2017. do 2021. iz kojih su vidljivi isplaćeni iznosi volonterske naknade u tom razdoblju.

Stoga je povodom naknadno stečenih spoznaja, Povjerenstvo na 127. sjednici, održanoj 28. svibnja 2021. pokrenulo postupak odlučivanje o sukobu interesa protiv dužnosnika Željka Đipala, zamjenika općinskog načelnika Općine Šandrovac, zbog moguće povrede članka 12. ZSSI-a, koja proizlazi iz primitka iznosa od 1.000,00 kn, naknade za člana proširenog sastava Općinskog izbornog povjerenstva Općine Šandrovac u 2020., za izbore za zastupnike u Hrvatski sabor uz istodobno primanje volonterske naknade za obnašanje dužnosti zamjenika općinskog načelnika Općine Šandrovac, te zbog moguće povrede članka 14. stavka 1. ZSSI-a, koja proizlazi iz obavljanja funkcije člana Upravnog vijeća Doma za starije i nemoćne osobe Šandrovac u 2012., koja u to vrijeme još nije bila proglašena pravnom osobom od posebnog interesa za Općinu Šandrovac, te je uz primio iznos od 800,00 kn za obavljanje iste

Dužnosnik je zaprimio ovu odluku 27. srpnja 2021., ali se na istu nije očitovao.

Uvidom u Registar dužnosnika, utvrđeno je da je dužnosnik Željko Đipalo obnašao zamjenika općinskog načelnika Općine Šandrovac u mandatima 2009. – 2013., 2013. – 2017 (do 1. listopada 2017.) te 2017. – 2021., pri čemu je istu prestao obnašati 2. lipnja 2021.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona te je stoga dužnosnik Željko Đipalo povodom obnašanja dužnosti zamjenika općinskog načelnika Općine Šandrovac obvezan postupati sukladno odredbama ZSSI-a.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Prema članku 12. ZSSI-a, dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Prema članku 13. stavku 1. ZSSI-a, za vrijeme obnašanja javne dužnosti na koju je izabran, odnosno imenovan dužnosnik, ne smije obnašati drugu javnu dužnost, osim ako je zakonom drugačije propisano.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova. Stavkom 2. navedenog članka ZSSI-a propisano je da iznimno, dužnosnici mogu biti članovi u najviše do dva upravna vijeća ustanova koje su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Za članstvo u upravnim vijećima ustanova, dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 4. ZSSI-a, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 57. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12. i 19/13.) propisano je da se mjesni odbor osnova statutom jedinice lokalne samouprave kao oblik neposrednog sudjelovanja građana u odlučivanju o lokalnim pitanjima od neposrednog i svakodnevnog utjecaja na život i rad građana, te se osniva za jedno naselje, više međusobno povezanih manjih naselja ili za dio većeg naselja. Sukladno članku 61. navedenog Zakona, tijela mjesnog odbora su vijeće mjesnog odbora i predsjednik vijeća mjesnog odbora, a članove vijeća mjesnog odbora biraju građani koji imaju prebivalište na području mjesnog odbora na mandat od četiri godine.

Iz zaprimljenih očitovanja i dokumentacije dužnosnika osobno te Općine Šandrovac, utvrđeno je da je dužnosnik u promatranom razdoblju važenja ZSSI-a od 10. ožujka 2011. do 2013. primao naknadu za prisustvovanje sjednicama Općinskog vijeća Općine Šandrovac povodom obnašanja druge javne dužnosti na koju je bio izabran, i to predsjednika Mjesnog odbora Šandrovac, pri čemu u tom razdoblju nije istodobno primao plaću niti volontersku naknadu za obnašanje dužnosti zamjenika općinskog načelnika Općine Šandrovac.

Nadalje, u razdoblju 2017. – 2021. primao je isključivo volontersku naknadu za obnašanje dužnosti zamjenika općinskog načelnika Općine Šandrovac.

Međutim, oba ova primitka bila su knjižena na način da se moglo zaključiti kako proizlaze iz dužnosnikova sudjelovanja u radu Općinskog vijeća Općine Šandrovac povodom obnašanju dužnosti zamjenika općinskog načelnika, jer je sve do 1. travnja 2021. isplata volonterske naknade dužnosniku bila prikazivana kao „naknade za sjednice“, a od tog dana „naknada za zamjenika“.

Dužnosnik je stoga primao naknadu za obnašanje dužnosti predsjednika Mjesnog odbora Šandrovac, knjiženu kao „naknadu za sjednice“. Imajući u vidu okolnosti da građani biraju članove vijeća mjesnog odbora kao i ovlasti tog tijela, radi se o drugoj javne dužnosti, koja nije nespojiva s istodobnim obnašanjem dužnosti zamjenika općinskog načelnika, sukladno članku 9. Zakona o izborima općinskih načelnika, gradonačelnika, župana i gradonačelnika Grada Zagreba, odnosno članku 89. važećeg Zakona o lokalnim izborima.

Pored toga, kako je utvrđeno uvidom u dokumentaciju da je dužnosnik primio naknadu za obavljanje funkcije predsjednika Mjesnog odbora Šandrovac od 2011. do 2013. (zaključno za mjesec ožujka 2013.), i to u 2011. 800,00 kn, u 2012. 400,00 kn i u 2013. 3.600,00 kn, te je nakon toga počeo primati volontersku naknadu tek od mjeseca srpnja 2013., nije došlo do povrede članka 12. ZSSI-a, a obzirom da je u razdoblju 2017. – 2021. primao isključivo volontersku naknadu, također računovodstveno knjiženu kao „naknadu za sjednice“, i to 2017. 9.000,00 kn, u 2018. 8.000,00 kn, u 2019. 14.000,00 kn, u 2020. 19.000,00 kn te u 2021. 3.000,00 kn, bez da je primao bilo kakvu drugu naknadu za prisustvovanje sjednicama Općinskog vijeća Općine Šandrovac u svojstvu zamjenika općinskog načelnika, nije utvrđeno da je došlo do povrede članka 7. stavka 1. podstavka d) ZSSI-a, vezano za točku I. izreke odluke o pokretanju postupka od 19. veljače 2021.

U pogledu obavljanja funkcije člana proširenog sastava Općinskog izbornog povjerenstva Općine Šandrovac, tijela koje je nadležno za organiziranje i provedbu izbora, radi se o drugoj javnoj dužnosti izvan kruga dužnosti propisanih člankom 3. ZSSI-a, čije obavljanje nije nespojivo s istodobnim obnašanjem dužnosti zamjenika općinskog načelnika, sukladno odredbama navedenih Zakona te ne upućuje na moguću povredu odredbe članka 13. ZSSI-a.

Međutim, odredbama bilo kojeg zakona kojima su propisane ovlasti i sastav izbornih povjerenstava za pojedine vrste izbora, nije propisano da bi dužnosnik koji prima plaću iz članka 4. stavka 1. ZSSI-a, mogao istodobno primati i naknadu za obavljanje funkcije člana Općinskog izbornog povjerenstva Općine Šandrovac, što bi u slučaju da je to tako izričito propisano, bila dopuštena iznimka od zabrane primanja plaće ili naknade za obnašanje druge javne dužnosti iz članka 12. ZSSI-a.

Obzirom da je dužnosnik za obavljanje funkcije člana Općinskog izbornog povjerenstva Općine Šandrovac u 2020. primio naknadu u iznosu od 1.000,00 kn u razdoblju kada je ostvarivao volontersku naknadu za dužnost zamjenika općinskog načelnika Općine Šandrovac, u tom je dijelu utvrđena povreda članka 12. ZSSI-a, a vezano za točku I. izreke odluke o pokretanju postupka od 28. svibnja 2021.

Nadalje, dužnosnik, sukladno članku 14.stavku 2. ZSSI-a, može obavljati funkciju člana upravnog tijela ustanove koja je proglašena pravnom osobom od posebnog interesa za državu, odnosno za jedinicu lokalne ili područne (regionalne) samouprave, ali bez primanja naknade za obavljanje ove funkcije, osim naknade putnih i drugih opravdanih troškova.

Obzirom da je Dom za starije i nemoćne osobe Šandrovac pravnom osobom od posebnog interesa za Općinu Šandrovac u smislu odredbe članka 14. stavka 4. ZSSI-a proglašen odlikom Općinskog vijeća Općine Šandrovac od 10. srpnja 2015., dužnosnik nije mogao u 2012. obavljati funkciju člana Upravnog vijeća Doma za starije i nemoćne osobe Šandrovac, za što je ujedno primio iznos od 800,00 kn.

Stoga je dužnosnik počinio povredu članka 14. stavka 1. ZSSI-a, koja proizlazi iz obavljanja funkcije člana Upravnog vijeća Doma za starije i nemoćne osobe Šandrovac u 2012. uz primitak iznosa od 800,00 kn za obavljanje iste za vrijeme obnašanja dužnosti zamjenika općinskog načelnika Općine Šandrovac.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 12. i članka 14. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik povrijedio dvije zakonske odredbe.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije unutar propisanog raspona Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na visinu izrečene sankcije, Povjerenstvo je cijenilo činjenicu da je dužnosnik iz protupravnog postupanja ostvario relativno mali novčani iznos.

Povjerenstvo stoga smatra da je za utvrđenu povredu ZSSI-a pod točkom II. izreke primjerena sankcija obustava isplate dijela neto plaće u iznosu od 2.000,00 kn, koja će trajati 4 mjeseca i izvršit će se u 4 uzastopna mjesečna obroka, svaki u pojedinačnom iznosu od 500,00 kn, kao što je odlučeno pod točkom III. izreke.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Željko Đipalo, elektronička dostava

2. Objava na internetskoj stranici Povjerenstva

4. Pismohrana